A BIZOTTSÁG 1809/2004/EK RENDELETE
(2004. október 18.)
a 2848/98/EK rendelet módosításáról, a nyersdohányágazat kvóta-visszavásárlási programjának részletes alkalmazási szabályaira vonatkozóan
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Tanács 1992. június 30-i, 2075/92/EGK rendeletére a nyersdohány piacának közös szervezéséről (1) és különösen annak 14. cikkére,
mivel:
(1)
A 2075/92/EGK tanácsi rendelet részletes alkalmazási szabályairól szóló, a nyersdohány-ágazat (2) prémiumrendszerére, a termelési kvótákra, valamint a termelői csoportoknak nyújtható speciális támogatásra vonatkozó, 1998. december 22-i 2848/98/EK bizottsági rendelet 36. cikke tartalmazza azokat az összegeket, melyekre azon termelők jogosultak, akiknek kvótáit az 1999., 2000., 2001., 2002. és 2003. évi betakarítások címén vásárolták fel, a kvóta-visszavásárlási program keretében.
(2)
Folytatni kell a termelés racionalizálására irányuló célkitűzéseket, mivel egyes fajtacsoportok esetében léteznek olyan termékek, melyek értékesítési nehézségekbe ütköznek, és/vagy melyeknek a termelők által megkapott árai rendkívül alacsonyak.
(3)
A 2004. évi betakarítás címén történt visszavásárlásokat illetően, a visszavásárlási árat azzal a minimális támogatási szinttel összhangban kell megállapítani, melyet a gazdálkodó a 2003. szeptember 29-i 1782/2003/EK tanácsi rendelettel létrehozott közvetlen kifizetési rendszerben megkaphat, mely a közös agrárpolitika keretében közös szabályokat állít fel a közvetlen támogatási rendszerekre vonatkozóan, valamint létrehoz néhány, a gazdálkodók érdekeit szolgáló támogatási rendszert (3). Ezenkívül, tekintettel az egységes kifizetési rendszer végrehajtására, le kell rövidíteni a visszavásárlási ár kifizetési időszakát.
(4)
Ennek következtében a 2848/98/EK rendeletet módosítani kell.
(5)
A rendeletben előírt rendelkezések összhangban vannak a Dohány Irányítóbizottságának véleményével,
ELFOGADTA EZT A RENDELETET:
1. cikk
A 2848/98/EK rendelet 36. cikk (1) bekezdése a következő albekezdéssel egészül ki:
„Azok a termelők, akiknek kvótái a 2004. évi betakarítás címén kerültek visszavásárlásra, a 2005. év során jogosultak a prémium 40 %-val egyező összeget megkapni. Ez az összeg 2005. május 31. előtt kerül kifizetésre.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 18-án.